booktegi.eus

AITZIBER AZAGIRRE IURREBASO

community

manager

ziurtagiria

ikastaroa

EHUko Gizarte eta Komunikazio Zientzien Fakultatea

AURKIBIDEA

HITZAURREA

SARRERA

Komunikazioaren paradigma berria

Web 1.0, web 2.0 eta web 3.0

Sare sozialak

Nola erabiltzen ditugu sare sozialak?

COMMUNITY MANAGERRAREN IRUDIA

Community managerraren definizioa

Community managerraren funtzioak

Community managerraren gaitasunak

Zenbait lanpostu eta zeregin

SARE SOZIALIK ERABILIENAK

Facebook

Twitter

Instagram

Hootsuite

JARDUNBIDE EGOKIAK SARE SOZIALETAN

Nola idatzi

Nola etiketatu

SOCIAL MEDIA PLANA

EPILOGOA

HITZAURREA

Seguruenik guztioi ezaguna zaigu community manager kontzeptua, baina zer da zehazki? Zer egiten du? Egun oso modan dauden sare sozialekin lotura zuzena duela bai, baina horrez aparte ezer gutxi dakigu community managerrari buruz. Hortaz, galdera horiei guztiei erantzuna ematen saiatuko gara ikastaro honetan.

Helburu nagusia enpresa edo entitate bateko comunnity managerra izaten ikastea da, beraz, hauexek izango dira astean zehar ikusiko ditugun edukiak: lehenik eta behin, Internetek izan dituen faseak ezagutu eta sare sozialak kokatuko ditugu; nola ez, community managerra zer den eta zer egiten duen ere ikusiko dugu; sare sozialik erabilienei gainbegiratu arin bat emango diegu jarraian; ondoren, sare sozialetan egokiro idazteko eta etiketatzeko aholkuak emango ditugu; eta, bukatzeko, community managerrak burutzen duen plan estrategikoaren nondik norakoak ezagutuko ditugu.

Besterik gabe, jakin ezazue erabat bokaziozko lana dela community managerrarena, eta hauek apunte soil batzuk besterik ez direla, eta gakoa zaletasunean eta pasioan dagoela.

SARRERA

Komunikazioaren paradigma berria

Internetek erabat aldatu du gure bizimodua: gure artean komunikatzeko modua, gure erlazionatzeko modua, eguneroko aisia eta kontsumo ohiturak. Ikusi, bestela, eskaini dizkigun funtzio eta aukerak kontuan hartuta, urteen poderioz izan duen eboluzioa. Web

1.0 ezagutu genuen lehenik, web 2.0 etorri zen gero, eta aditu asko web 3.0 delakoan pentsatzen ari dira. Bigarrenean murgilduta gaude une honetan, eta web 2.0 fase horretan sortu dira sare sozialak. Gure emozioak beste modu batean azaleratzeko aukera eman digute, alegia, gure artean komunikatzeko beste modu bat eskaini digute sare sozialek. Baina esan beharra dago denbora-pasa izatetik profesio izatera pasa direla. Bada, etorkizun oparoa izan dezatela espero dugu!

Web 1.0, web 2.0 eta web 3.0

Lehen esan bezala, sortu zenetik gaur egun arte zenbait fase izan ditu Internetek: web 1.0, web 2.0 eta web 3.0. Lehenengo fase hartan informazioa jaso besterik ez genuen egiten; web-orrialdeak finkoak ziren eta ez zuten elkarreraginerako aukerarik ematen.

.0 fasean, aldiz, bi noranzkoko komunikazioa da protagonista nagusia.

Blogen boomaren eta Wikipediaren sorreraren ondorioz hasi zen web 2.0, 2000. urtean- edo. Ohiko komunikabideek ez bezala, nolabaiteko boterea eman ziguten blog haiek: edonork edozer aireratzeko ahalmena. Eta, bestalde, munduko entziklopedia aske famatuenak web 2.0ren filosofiaren oinarriak finkatu zituen. Hau da, sortu eta partekatu.

Eta, espero zen bezala, sarearen eboluzioak aurrera darrai; ez dauka gelditzeko batere asmorik, eta aditu asko etorkizuneko web 3.0n lanean ari dira. Ezer gutxi dakigu, oraindik, hirugarren fase horretaz: azkarra, “smart”, izango dela, eta gure asistente pertsonal gisa jokatuko duela.

Sare sozialak

Lehen aipatu dugunez, web 2.0ren epizentroan murgilduta daude sare sozialak. Seguruenik guztiok ezagutzen ditugu Facebook, Twitter edota Instagram kontzeptuak. Dozenaka eta dozenaka daude, eta batzuen erabilera ezezaguna zaigun arren, ia guztiak ezagutzen ditugu. Horiek, sare sozialek, osatzen dute hein handi batean web 2.0.

Teknologiaren historiari begirada bat emanez gero, gauza harrigarri honetaz jabetuko gara: sare sozialekin konparatuz, beste ezerk ez du hain denbora gutxian horrelako arrakastarik izan. Datu batzuk emango ditugu: 38 urte behar izan ditu irratiak 50 milioi entzule izateko; 13 urte besterik ez telebistak, ikus-entzule kopuru bera izatera iristeko; 500 milioi jarraitzaile lortu ditu Facebookek, zazpi urteko tartean; eta irakurle gehiago ditu Twitterrek, gaur egungo Estatu Batuetako egunkari garrantzitsuenek baino.

Nola erabiltzen ditugu sare sozialak?

Desberdinak gara gure artean eta, era berean, desberdinak dira gutariko bakoitzaren portaerak. Bada, horixe bera gertatzen da sare sozialetan ere, hau da, ez ditugu modu berean erabiltzen. Beraz, sailkatu egingo ditugu erabiltzaileak; jokaeraren arabera lehenik, hori baita sare sozialen erabiltzaileak sailkatzeko modurik ezagunena.

Sortzaileak ditugu lehenengo postuan; edukiaren zati handiena beraiek sortzen dute. Esate baterako, blogak idazten dituzte sortzaileek, Wikipedian artikuluak idazten dituzte eta Youtubera bideoak igotzen dituzte. Kritikariek, aldiz, eduki horri guztiari erantzuna ematen diote: blogetako postetan iruzkinak egiten dituzte eta Wikipediako artikuluak editatzen dituzte, besteak beste. Badira informazioa bildu eta zabaltzeaz soilik arduratzen direnak ere; bildumagile izena hartzen dute horiek. Lagunkoiek besteekin komunikatzeko erabiltzen dute sarea. Ikusle direnek, kontsumitu kontsumitzen dute sarean dagoena, baina ez dute elkarreraginik sortzen. Eta pasiboak sarearen mundutik erabat kanpo bizi dira.

Sare sozialen erabiltzaileak sailkatzeko modurik ezagunena ezagutu berri dugu, baina interesgarria izan arren, ez da hori sailkapenik erabiliena. Kantitateak dauka garrantzirik handiena une honetan –zenbat aldiz konektatzen garen–, eta horri eutsiko diogu, beraz. Lehenik eta behin, askotan konektatzen baina ikusle gisa aritzen direnak ditugu: voyeur izenaz ezagutzen dira. Pasiboak oso gutxitan konektatzen dira eta, gainera, aurrekoek bezalaxe ez dute elkarreraginik sortzen. Noizbehinka konektatu, baina egiten duten bakoitzean parte hartzen dutenak ere badira –noizbehinkakoak–. Eta baita askotan konektatu eta asko parte hartzen dutenak ere: jarraitzaileak dira laugarren eta azken horiek.

COMMUNITY MANAGERRAREN IRUDIA

Community managerraren definizioa

Community managerraren irudia orain dela urte gutxiko kontua da. Izan ere, sare sozialak, gutxi gorabehera, orain dela hamarkada bat sortu ziren.

Hauxe dugu, une honetan, comunity managerraren definiziorik mamitsuena: esparru digitalean, enpresaren edo entitatearen eta bezeroen arteko harremanak egin, mantendu eta handitzeaz arduratzen den pertsona. Horretarako, enpresaren edo entitatearen plan estrategikoan oinarritzen da eta baita, noski, bezeroaren beharretan ere.

Marketing eta Komunikazioaren Sailean aurkituko dugu community managerra, social media plana delakoan buru-belarri.

Community managerraren funtzioak

Entzutea, erantzutea, jakinaraztea, lotzea eta elikatzea. Horiexek dira community managerrak betetzen dituen funtzioak, eta banan-banan behatuko ditugun arren, elkarrekin lotuta daudela ikusiko dugu:

Entzun: denetan garrantzitsuena berau, sareak eskaintzen dizkion tresnak – blogak, foroak eta beste– erabiltzen ditu community managerrak kontsumitzaileek enpresa/entitate edota markaz esaten dutena jasotzeko. Gure jarraitzaileek diotenari kasu egin behar diogu, eta baita konpetentziak dioenari ere.

Erantzun: azkar eta egokiro.

Jakinarazi: alde batetik, sarean enpresaren/entitatearen ahotsa da comunnity managerra eta, bestetik, sarean bildutako enpresaren/entitatearen gaineko informazioa lankideei helarazten die.

Lotu: lehen esan bezala, community managerrak sareak eskaintzen dizkigun tresnak erabiltzen ditu eta, horrez gain, pertsona eraginkorrak aurkitzen saiatzen da. Zertarako? Pertsona eraginkor horiek enpresa/entitate edota markarekin lotzeko.

Elikatu: entzuten, erantzuten, jakinarazten eta lotzen jarraitu.

Community managerraren gaitasunak

Komunikatzaile ona izan behar du comunity managerrak. Hau da, enpresa ondo ezagutzeaz gain, informazioa sarean zehar zabaltzen trebea izan behar du. Era berean, sarean enpresaz/entitateaz esaten dena lankideei helarazteko gai izan behar du.

Komunikatzaile ona bai, baina garrantzitsua da hau ere: enpatiaz jardutea, bezeroaren lekuan jartzea. Adibidez, guztiok izango dugu gogoan Ikearen iragarki hura: familian afaltzea zein ederra den erakutsi ziguten, modu hotzean sukaldea bera eta bertako tresnak erakutsi beharrean.

Batzuetan, egoera korapilatsuei aurre egitea tokatuko zaio community managerrari: esamesei, irainei eta bestelakoei. Beraz, horrelakoetan lasai egoten jakin beharra dauka, enpresaren/entitatearen edota markaren ordezkaria delako.

Originala ere izan behar du, noski. Eta baita aktiboa eta kuxkuxeroa ere, bezeroari zer interesatzen zaion jakitea oso garrantzitsua delako. Eta, azkenik, bere lanaz maiteminduta egon behar du, izan ere, lehen esan bezala enpresaren/entitatearen edota markaren ordezkaria da community managerra.

Zenbait lanpostu eta zeregin

Enpresa/entitate gehienetan pertsona bakarra guztiaz arduratzen den arren, ikusiko dugunez, profil desberdinak daude eta bakoitzak bere lana burutzen du –eta elkarren osagarri dira, noski–.

Social media editor izenaz ezagutzen dena, adibidez, edukia aukeratzeaz arduratzen da lehenik, egoki eta zuzen idazteaz gero, eta sare sozialetan zabaltzeaz hirugarrenik. Social media manager delakoarekin batera egiten du lan.

Comunnity managerrak, berriz, komunitatea gestionatzen du. Hau da, sare sozialak etengabe lanean mantentzeaz arduratzen da, bezeroen beharrak antzeman eta lankideei helarazteko. Community managerrak ere social media managerrarekin batera lan egiten du.

Gorago aipatu dugun social media managerra –social media strategist izenaz ere ezagutzen da– social media planaz arduratzen da, hau da, sare sozialetan erabiliko duen estrategiaz. Horretarako, bezeroaren beharrak zeintzuk diren esango dio community managerrak; social media editor delakoarekin batera edukia aukeratzeaz arduratuko da; eta jarraian ikusiko dugun social media analyst eta biek, helburuak lortu ote dituzten aztertuko dute.

Azkenik, social media analyst kargua duenak sare sozialetan egindako lana aztertzen du, hau da, helburuak lortu diren ala ez.

SARE SOZIALIK ERABILIENAK

Facebook

Gaur egun munduko sare sozialik erabiliena da Facebook. Jarraian ikusiko dugun bezala, oso aproposa da, alde batetik, enpresaren/entitatearen orrialdearen bitartez bezeroekin konektatzeko eta, bestetik, taldeen bidez bezeroak fidelizatzeko.

Profila, orrialdea (fan page) eta taldea ditugu Facebooken. Lehenengoaren kasuan, pertsonok soilik eduki dezakegu profila. Modu pertsonalean erabiltzen dugu, eta gehienez 5.000 lagun izan ditzakegu. Orrialdea, aldiz, marketingera bideratuta dago eta enpresek/entitateek erabiltzen dute. Hori bai, profila izatea ezinbestekoa da, eta orrialde bakoitzak administratzaile bat edo gehiago izan ditzake –administratzaile bakoitzeko, profil bat–. Eta, hirugarrenik, zaletasun antzekoak dituztenen profilak taldeetan batzen dira. Talde irekiak eta talde itxiak daude, eta hauek ere administratzaile bat edo gehiago izan ditzakete.

Beraz, orrialdea da enpresa/entitate batentzat marketing tresnarik egokiena eta, horrenbestez, puntu garrantzitsu gutxi batzuk azaltzen saiatuko gara. Azaleko argazkia, adibidez, oso garrantzitsua da eta ongi zaindu behar da. Erabat debekatuta daude gisa honetako argazkiak: “% 30eko deskontua betaurreko guztietan”, “Irabazi iPad bat” eta telefono edota helbideak. Bestalde, egunean behin argitaratzea gomendatzen da; sare sozialetan presentzia izatea garrantzitsua da, baina, kontuz bezeroak nazkatu gabe. Eta, bukatzeko, eskaintzak, argazki edota bideoak, galderak, ekitaldiak, inkestak eta tankera horretako argitalpenak dira bezeroarengan interes gehien pizten dutenak.

Twitter

Sare soziala baino gehiago, hedabidetzat daukate askok Twitter. Izan ere, oso tresna baliagarria da une oro munduan gertatzen ari denaz informatuta egoteko. Jakin badakigunez, gehienez 140 karaktereko testuak idazten dira, eta argazki nahiz bideoak ez dira maiz ikusten.

Bi erabiltzaile motak parte hartzen dute Twitterren: alde batetik, followers edo jarraitzaileek zure profila jarraitzen dute, eta, bestetik, following edo jarraituak zuk jarraitzen dituzun erabiltzaileak dira.

Lehen esan bezala, gehienez 140 karaktereko testuak idazteko aukera ematen digu Twitterrek, baina, horrez gain, baita retweet egiteko aukera ere. Hau da, beste erabiltzaile batek idatzitako tweeta berriz argitaratzean datza.

“@” eta “#” ikurrak ere, Twitterren bereizgarri dira. Tweet batean erabiltzaile bati erreferentzia egiteko balio du lehenengoak (@aitziber), eta bigarrenak, aldiz, tweet bat talde konkretu batean sartzeko (#AHTgelditu).

Azkenik, Facebookek eta Instagramek bezala, Twitterrek ere mezu pribatuak bidaltzeko aukera ematen du. Hori bai, beste tweet guztiek bezalaxe, ezin dute 140 karaktereko muga gainditu.

Instagram

Ordenagailuaren bidez ikus dezakegun arren, telefono mugikorretik erabiltzen den aplikazioa da Instagram. iPhone aparatuetan App Store-etik deskargatzen da eta Android aparatuetan, berriz, Google Play-etik.

Hipsters direlakoen sare sozial gisa sortu zen, eta, gaur egun, hiri-tribu guztien artean sare sozialik erabilienetariko bat izatera iritsi da. Izan ere, argazkiak eta bideoak dira Instagrameko protagonistak, eta, jakin badakigu, irudiek hitzek baino gehiago erakartzen dutela.

Erabiltzeko oso erraza da, baina, bi hitzetan bada ere, Instagramek nola funtzionatzen duen azalduko dugu. Lehenik eta behin, telefono mugikorrarekin argazki bat aterako dugu. Lehen esan bezala, irudia oso garrantzitsua da, beraz, aplikazioak berak eskaintzen dizkigun erremintak erabiliz, argazkia “politago” jarriko dugu ondoren. Eta, hirugarrenik, gure profilean argitaratuko dugu, gure jarraitzaileek ikus dezaten. Gainera, momentuan bertan argazkia beste sare sozial batzuetan partekatzeko aukera ematen du Instagramek; Facebooken eta Twitterren, esate baterako.

Eta, Twitterren bezalaxe, Instagramen ere bereizgarri dira “@” eta “#” ikurrak. Kasu honetan, erabiltzaile bat argazki batean etiketatzeko balio du lehenengoak (@aitziber), eta bigarrenak, aldiz, argazki bat talde konkretu bati lotzeko (#AHTgelditu).

Hootsuite

Sare sozialekin harreman estua badu ere, Hootsuite ez da sare sozial bat, hainbat sare sozial aldi berean gestionatzeko erreminta baizik. Beraz, esate baterako, Facebookeko eta Twitterreko erabiltzailea bazara, bi kontuetan batera argitaratu ahal izango duzu.

Gainera, zerbait argitaratzerako orduan, eguna eta ordua programatzeko aukera ere ematen du. Hori benetan lagungarri suerta dakiguke lan askorekin gabiltzanean, asteburuan, oporretan eta, orokorrean, sare sozialei kasu egiteko denborarik ez dugunean.

JARDUNBIDE EGOKIAK SARE SOZIALETAN

Nola idatzi

Garbi dago edukia bera, sare sozialetan idazten dugun hori, oso garrantzitsua dela. Hau da, interesgarria edota baliotsua ez den oro baztertu egin behar dugu. Baina, edukia bezain garrantzitsua da idazten duguna ongi idaztea: paperaren gainean idazten dugunean egiten dugun bezalaxe, sare sozialetan ere zorrozki zaindu beharrekoak dira gramatika eta ortografia.

Eta, horrez gain, hona hemen sare sozialetan egoki idazteko aholku batzuk:

Beti, eta beti, hizkera hurbila erabili. Gure enpresa edo entitatearen marka serioa den arren, komunikazioak ezin du hotza izan. Sare sozialetako komunikazioa bi noranzkoa da eta, ondorioz, atseginak izan behar dugu.

Idazten dugun hizkuntzan idazten dugula ere, zuzen idatzi. Lehen esan bezala, gramatika eta ortografia bereziki zaindu behar dira baina, horrez gain, ez dugu ez laburdurarik ezta letra larririk erabiliko –maiuskulak erabiltzeak garrasika ari garela esan nahi du–.

Pentsatu ongi idatzi baino lehen, eta baztertu desatsegina izan daitekeen oro.

Oso garrantzitsua da, bestalde, emozioak ahalik eta ondoen nabarmentzea. Batzuetan gertatzen da, idatzi duguna besteek gaizki ulertzea edota justu lortu nahi dugunaren kontrakoa lortzea. Beraz, ongi pentsatu idatzi nahi dena, baita nola idatzi ere. Eta, behar izanez gero, erabil itzazu emotikonoak, emozioak azpimarratu ahal izateko. Konplizitatea edo ironia adierazteko, adibidez, oso aproposak dira.

Estekak eta aipuak, guk uste baino baliagarriagoak dira. Esker oneko pertsona eta zintzoa izatea zein gauza ona den! Bada, baita sare sozialetan ere. Zabaldu eta partekatu besteena, baina sekula ez norena den jarri gabe. Berak eskertuko dizu, eta zuk ere atera diozu dagoeneko horri probetxua.

Originala izan, eta argitalpena deigarria izan dadila.

Berriz idatzi, ez borratu. Desegokia den zerbait idatziz gero, ez zaitez larritu. Borratu ordez, berriz idatzi barkamena eskatuz, eta desegoki idatzitakoa zuzendu. Izan ere, gogoratu, edukiak ziztu bizian zabaltzen dira sarean zehar. Baita gaizki idatzitakoak ere.

Zaindu posizionamendua: hitz klabeak erabili, Google-eko bilaketan lagungarri suerta daitezkeelako. Betiere modu naturalean, noski.

Nola etiketatu

Zurea ez den argazkiren bat erabiltzen duzunean, beti, beti eta beti nondik atera duzun jarri behar duzu. Argazkiek egile-eskubideak dituzte, hortaz, egokiena nondik atera duzun eta esteka jartzea da.

Esatekorik ez baduzu, hobe ezer ez esatea. Eta zerbaitekin ados ez bazaude, moduak eta moduak daude zure iritzia emateko. Izan ere, gogoratu, sarean idatzitakoa hortxe geratzen da bueltaka.

Interesgarria dena soilik eskaini. Egunero blog berriak sortzen dira; zein da bat edo beste jarraitzeko arrazoia?

Komentatu, komentatu eta komentatu. Asko gustatu zaizun post bat irakurri baduzu, esan iezaiozu egileari. Idatz iezaiozu iruzkin bat eta, alde batetik, asko eskertuko dizu eta, bestetik, zure burua ezagutzera emango duzu. Aukera ona izan liteke hori zure web-orrialdearen esteka bertan uzteko. Disimuluan, noski.

Berbarik onena, laburrena. Beraz, kontuz jarraitzaileak nazkatu gabe.

Saiatu posta elektronikoa egunero begiratu eta erantzuten. Ezinezkoa bazaizu, jakin erantzun automatikoa erabil dezakezula. Arnas pixka bat hartzen lagunduko dizu horrek.

SOCIAL MEDIA PLANA

Zer da social media plana? Horretxekin hasiko gara lehenik, hau da, kontzeptuaren definizioarekin. Eta jarraian sakon azalduko dugun arren, hauxe da, bi hitzetan, community managerrari horren baliagarri zaion social media plana: enpresak/entitateak sare sozialetan gauzatuko duen estrategia biltzen duen dokumentua.

Edozein enpresatako/entitatetako edozein social media planetan prozesu zikliko bera erabiltzen da beti. Hiru dira eman beharreko pausoak eta, esan bezala, zikloa behin eta berriz errepikatzen da: AMIA analisia  online marketing plana  emaitzen ebaluazioa.

Aukera, mehatxu, indargune eta ahulezia hitzez osatutako akronimoa da AMIA – jatorrian ingelesez SWOT (Strength, Weakness, Opportunity and Threat)–. Eta, enpresaren/entitatearen ingurune lehiakorra bi ikuspuntutatik aztertzean datza: barne elementuak, batetik, eta kanpokoak, bestetik.

Barne analisian, enpresaren/entitatearen indargune eta ahuleziak aztertzen dira. Indarguneen kasuan, enpresari/entitateari bere helburuak lortzen lagun diezaioketen barne faktore positiboak dira, eta galdera hauei erantzunez identifika daitezke: zer da ondoen egiten dakiguna? Besteengandik zertan desberdintzen gara? Eta ahuleziak, aldiz, enpresak/entitateak izan ditzakeen mugak dira: barne faktore negatiboak, alegia. Beraz, zer da hobetu beharrekoa? Edota, aldatu beharrekoa?

Kanpoko elementuak aztertzerako orduan, berriz, enpresaren aukera nahiz mehatxuak hartuko ditugu kontuan. Hau da, aukera eta mehatxu moduan sailkatuak izan daitezkeen ekintza, gertaera eta joerak aztertzen dira kanpo analisian. Alde batetik, enpresak bere onurarako erabil ditzakeen kanpo faktore positiboak dira aukerak, eta horiek zeintzuk izan daitezkeen ezagutzeko galdera bi proposatzen dira: zeintzuk dira, une honetan, merkatuko joerak? Zeintzuk dira azken nobedadeak? Eta, beste alde batetik, enpresaren martxa ona oztopatu dezaketen kanpo faktore negatiboak dira mehatxuak. Horiek ekiditeko: zeintzuk dira enpresaren/entitatearen oztopoak? Zertan ari dira beste enpresak/entitateak?

Behin AMIA analisia eginda, online marketing planean zentratuko gara eta bi eremu garatuko ditugu: esparru estrategikoa eta jokabide programa. Esparru estrategikoan, lehenik eta behin, helburuak zehaztuko ditugu: kualitatiboak bai –bezeroek gure enpresaz/entitateaz diotena jaso, behar berriak antzeman, fidelizatu eta abar, eta abar–, eta kuantitatiboak ere bai –besteak beste, salmentak gehitu eta bezeroak gehitu–. Bigarrenik, plan honetako bezero taldea zehaztuko dugu: adin-tartea eta sexua, gustuko dutena edota interesatzen zaiena, eta zein sare sozial erabiltzen duten. Hori guztia ongi baino hobeto zehaztea oso garrantzitsua da, izan ere, zenbat eta gehiago jakin orduan eta gehiago gerturatuko gara. Eta, hirugarrenik, kanpainaren iraupena, merkatuaren zabalkuntza eta erabiliko diren baliabideak zehaztuko ditugu.

Eta jokabide programan, aldiz, kronograma zehaztuko dugu lehenik, hau da, eginbeharreko guztiak egutegi batean jarriko ditugu; sare sozialak puntu-puntuan jarriko ditugu gero; eta, azkenik, kanpaina bera abiaraziko dugu. Gogoratu, orain arte zehaztutako guztia ez dela aldaezina, eta gainera komenigarria dela beharren arabera berrikusi eta eguneratzen joatea.

Bukatzeko, behin eta berriz errepikatzen den ziklo hartako hirugarren pausoari erreparatuko diogu orain. AMIA analisia eta online marketing plana garrantzitsuak dira, baina, ezer gutxirako balio izango lukete orain arteko guztiari erreparatuko ez bagenio. Beraz, ezinbestekoa da emaitzak ebaluatu eta analizatzea prozesu ziklikoan oinarritzen den social media planak eraginkortasunez funtzionatzeko.

EPILOGOA

Teoria xume hau lagungarri, egun batetik bestera community manager egin ez garen arren, galdera haiei guztiei erantzuna ematen saiatu gara behintzat. Baina apunte soil hauek diotena praktikan jarri ezean, ezer gutxirako balioko dute. Eginez ikasten baita.

Zaletasuna eta pasioa ezinbestekoak dira mundu interesgarri honetan. Community managerrarena erabat bokaziozko lana dela. Hori ere aipatu dugu egunotan. Egin salto, beraz. Hartu benetan maite duzun gai hori, eta has zaitez lanean. Badakizu, afizioa ofizio izatera pasa daiteke, eta!